Агентство развития творчества «ARTСЕВЕРА»

при поддержке Фонда развития культуры Якутии

Министерства культуры и духовного развития РС(Я)

Министерства образования и науки РС(Я),

International competition of vocalists and

instrumentalists «EURASIA INTERNATIONAL MUSIC COMPETITION» (South Korea).

**Международный конкурс для педагогов, руководителей и библиотекарей**

**«Новогодний калейдоскоп»**

(заочный конкурс)

**Направление: “Библиотечный урок”**

**Участник: Аммосова Вера Петровна, главный библиотекарь Малыкайской модельной сельской библиотеки**

**Нюрбинский район РС(Я)**

**­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **«Платон Алексеевич Ойуунускай олоҕо уонна автономия».**

**Библиотечнай урок.**

**Сыала-соруга**:

- П.А.Ойуунускай олоҕун кытта билиhиннэрии;

- П.А. Ойуунускай саха судаарыстыбаннаһын тэрийсибитин оҕолорго биллэрии;

- П.А.Ойуунускай Саха сирин сайдыытыгар оруолун иhитиннэрии;

- Улуу суруйааччыга убаастабыллаах сыhыаны иитии.

**Дьарык  кэмигэр араас сатабыллар үөскүүллэр:**

1. Бэйэҕэ эргиллии сатабыла (рефлексивное умение);
2. Көрдүүр чинчийэр сатабыллар (поисковые, исследовательские умения);
3. Сатаан алтыһар үөрүйэҕэ (умение и навыки работы в сотрудничестве);
4. Салайар сатабыл (менеджерские умение и навыки);
5. Культура, традиция, этикет сатабыла (коммуникативные умения);
6. Сатаан көрдөрөр, кэпсиир, көмүскүүр сатабыллар (презентационные умения и навыки):

**Туттулларматериаллар:**

Экран, проектор, 2 видеоролик, былаах оҥорорго бэлэмнэммит ватман, өҥнөөх кумааҕы, килиэй, кыптыый, шаблоннар (сэбирдэхтэр, сардаана сибэкки).

- Дорооболоруҥ, бүгүн биһиэхэ бэрт интэриэһинэй библиотечнай урок буолуоҕа.

Оҕолоор, бүгүн урокпутун саҕалыахпыт иннинэ видеороликта көрүҥ эрэ («Бырастыы» хоһоону ааҕыы видеота). Бу ханнык суруйааччы хоһооной? (эпп: *Ойуунускай*)

(Презентация көстөр кэмигэр быһаарыылар)

1. Платон Алексеевич Ойуунускай (Слепцов) — Саха советскай литературатын төрүттээбит суруйааччы, Саха судаарыстыбаннаһын тэрийсибит, XX үйэ саҥатыгар олох –дьаһах чыҥха уларыйыытын оҥорсубут уһулуччулаах политическэй диэйэтэл, лингвист-учуонай.
2. Платон Алексеевич Слепцов – Ойуунускай 1893 сыллаахха сэтинньи 10-с күнүгэр Таатта оройуонун Дьохсоҕон нэһилиэгэр элбэх оҕолоох (алта уоллаах, түөрт кыыстаах) ыалга төрдүс оҕонон төрөөбүтэ.
3. Үөрэҕин ыарахан кэмин туһунан Ойуунускай кэлин «Оҕо куйуурдуу турара» диэн кыракый кэпсээнигэр маннык суруйбута: “Үөрэнэн үрүҥ күн сырдыгын көрөргө бу үтэ (ыһык ас) булаары турабын, эбэккэм, өрүһүй, үтэлээ!”. “Хамначчыт – дьадаҥы буойуна буолаары, хара – тыын былдьаһан, оҕо куйуурдуу турара”.
4. Платон араас ыарахаттары ааһан 1915 сыллаахха Дьокуускай куораттааҕы учительскай семинарияҕа киирбитэ. Онно туйгун үөрэҕин иһин 14 солкуобай хааһына стипендиятын ылыаҕыттан киһилии олорбута.
5. Кини Саха сиригэр Сэбиэскэй былааһы олохтооччулартан биирдэстэрэ. Суруйбут айымньыларыгар Октябрьскай революция кыайыытын айхаллаабыта. Дьадаҥы дьон хорсун быһыыларын уруйдаан ойуулаабыта.
6. Саха биир бастакы кэпсээнньитэ, сэһэнньитэ этэ, хас да драманы суруйбута, атын омук суруйааччыларын айымньыларын сахалыы тылбаастаабыта (Пушкин, Жуковскай, Гете, Горькай). Фольклор матырыйаалларыгар олоҕуран «Улуу Кудаҥса» философскай сэһэни, «Кыһыл Ойуун» олоҥхо-тойугу, «Дьулуруйар Ньургун Боотур», «Туналыйбыт ньуурдаах Туйаарыма Куо» олоҥхолору айбыта.

**1 сорудах.** П.А. Ойуунускайга аналлаах боппуруостарга эппиэттиигит. Барыта 8 боппуруостан турар.

1. Ойуунускай төрөөбүт алааһын аата? (Тохтобул)
2. Ойуунускай хас сааһыгар оскуолаҕа үөрэнэ киирбитэй? (14)
3. “Үөрэхтэн матарым дьэ кэллэ – үтэлээ, үөрэнэн үрүҥ күн сырдыгын көрөөрү, бу үтэ булаары сордоно турабын...” - бу ханнык айымньыттан быһа тардыыный? (“Оҕо куйуурдуу турара”)
4. Суруйааччы Ойуунускай диэн араспаанньата дуу, псевдонима дуу? (псевдонима - )
5. П.А. Ойуунускай чугас догоро? (М.К. Аммосов)
6. Суруйааччы ийэтигэр анаан ханнык хоһооннооҕуй? (Ийэм Дьэбдьикиэй уҥуоҕар)
7. “Син биир буолбат?!” айымньыны кимиэхэ анаабытай? (М.К. Аммосовка)
8. Ханнык күөлгэ оҕо куйуурдуу турбутай? (Халамнаайы)

- Билигин, бары болҕойон экраны көрөбүт (Соловьева В.Г.Ойуунускай туһунан кэпсиир видеота көстөр)

- Вера Григорьевна тугу кэпсээтэ?

- Саха сирэ автономнай республика буоларыгар улахан акылааты уурбуттара:

- Саха сирин чулуу уолаттара, үөрэхтээхтэрэ Республика бастакы «посола» - Бастайааннай бэрэстэбиитэлэ Максим Кирович Аммосов,

- Саха АССР правительствотын - Совнарком бастакы председателэ, суруйааччы П.А. Слепцов - Платон Ойуунускай уонна Исидор Барахов о. д.а.

Ойуунускай Сиббюро улахан мунньаҕар эттээх –сииннээх дакылаат оҥорор. Онно Саха сиригэр экэнэмиичэскэй автономия баар буолуохтаах диэн дириҥ суолталаах этиини этэр. Онно этиллэринэн, өрөспүүбүлүкэ иһинээҕи баайтан – дуолтан өрөспүүбүлүкэ бэйэтин бүддьүөтүнэн хааччынар буолуохтаах диэн улахан суолталаах этиини оҥорбута. Онно кинини биир өйдөөх санаалаах дьон, Исидор Барахов, Максим Аммосов, Степан Аржаков өйөөн Омскайтан саҕалаан Дьокуускайынан, Москванан сүрдээх элбэх үлэ – хамнас барбыта.

 1922 с. саҕаланыытыттан автономия кэлэр сибикитэ биллэн барбыта, дьон бэлэмнэнэр үлэни ыыппыттара. 1922 с. муус устар 27 күнүгэр Бүтүн Арассыыйатааҕы киин ситэриилээх кэмитиэтин декретинэн Саха Автономнай өрөспүүбүлүкэтэ тэриллэр.

САССР ревкомун бастакы бэрэссэдээтэлинэн уонна быстах кэмнээҕи совнарком бэрэссэдээтэлинэн П.А. Ойуунускай талыллан үлэлиир.

Саха сирэ урут наар сүөһү, сылгы, таба иитиитинэн, балыктааһынынан, булдунан эрэ дьарыктаммыта. Онтон Саха сирэ автономнай Республика буолбутун кэннэ, көмүс, алмаас, таас чох, энергетика промышленноһа сайдыбыта. Билигин, Саха сирэ Россияҕа промышленность сайдыытыгар 3 миэстэҕэ турар.

Платон Алексеевич олоҕун бүтүннүүтүн төрөөбүт дойдута сайдыытыгар анаабыта.

1939 с. сымыйанан буруйданан хаайыллыбыта, репрессияламмыта, хаайыыга сытан 1939 сыл алтынньы 31 күнүгэр өлбүтэ. Кинигэлэрин боппуттара, аатын ааттаммат оҥоро сатаабыттара.

Саха бырабыыталыстыбата 1966 с. П.А.Ойуунускай аатынан Государственнай бириэмийэни олохтообута, кини аатын Саха Академическай драматическай театра, Литература музейа сүгэллэр. Кини аатынан Дьокуускай киин уулуссаларыттан биирдэстэрэ ааттаммыта.

Муус устар 27 – саха олоҕор чахчы да быһаарыылаах уонна суолталаах күн эбит. 1922 сыллаахха муус устар 22 күнүгэр - Саха Автономнай Советскай Социалистическай республиката төрүттэммитэ, сурукка докумуоҥҥа киирбитэ. Муус устар 27 күнэ –Саха Республикатын күнэ. Ол кэмтэн ыла саха олоҕор уларыйыы киирбитэ.

1990 сылтан үөрэхтээһин, искусство, литература эйгэтэ күүскэ сайынна.

- Билигин **2 сорудах.**

Конституциялаах буоламмыт биһиги сахалыы гимнээхпит, гербэлээхпит, былаахтаахпыт. Государственнай былаах 4 өҥнөөх: халлаан күөх – көҥүл буолууну, эрэли көрдөрөр, маҥан сурааһын – тыйыс айылҕалааҕын көрдөрөр, от күөх өҥ – кылгас күөх сайыны, доҕордоһууну бэлиэтиир, кыһыл – күүстээх буолууну, төрөөбут дойдуга эрэллээх буолууну, сайдыыны көрдөрөр. Онон билигин бэлэм бэриллибит матырыйаалынан бары бииргэ түмсэн саха былааҕын оҥороҕут (коллективная работа). Ватмаҥҥа бэлэмнэммит былаах ойуутугар сардаана сибэккини, сэбирдэҕи сыһыаран өҥнөөх сурааһыннары таһаараллар.

Билигин бүгүҥҥү урокпутун ырытан бэйэҕит санааҕытын этиҥ.

1. Бу уроктан туох саҥаны биллигит?
2. Бүгүҥҥү урокка ким уонна туох туһунан кэпсэттибит?
3. Автономия диэн тугуй?
4. Ойуунускай Саха сирэ сайдарын туһугар оҥорбут кылаата тугуй?

**Тумук**:

* Платон Ойуунускай Саха биллиилээх суруйааччытын быһыытынан эрэ буолбакка, Саха сиригэр автономия төрүттэнэригэр улахан өҥөлөөҕүн бүгүн биллигит. Норуотун туһугар олоҕун бүтүннүүтүн анаабыт киһи умнуллубат. Онон улуу убайбыт Платон Ойуунускай сырдык аата биһиги сүрэхпитигэр өрүү тыыннаах.Поэт бэйэтэ бэргэнник эппитинии:

Үс саха төрүөҕэр

Үөрүүлээх күнүгэр,

Мин ырыам ылланыа,

Мин аатым ааттаныа...

* диэн туран урокпутун түмүктүүбүт.